Evaluarea națională a riscurilor de finanțare a proliferării armelor de distrugere în masa

Evaluarea națională a riscurilor privind finanțarea proliferării armelor de distrugere în masă reprezintă primul exercițiu național distinct dedicat identificării, analizei și înțelegerii riscurilor de finanțare a proliferării armelor de distrugere în masă în Republica Moldova. Exercițiul a fost realizat prin aplicarea unei abordări bazate pe risc, în conformitate cu standardele și orientările FATF, fiind analizate amenințările, vulnerabilitățile și eficacitatea măsurilor de prevenire și diminuare existente la nivel național.
Evaluarea acoperă, în principal, perioada 2020–2024 și se bazează pe analiza informațiilor statistice, operaționale și instituționale disponibile. Pentru reflectarea evoluțiilor recente ale cadrului normativ și instituțional, în anumite domenii au fost luate în considerare și informații aferente anilor 2025–2026.
Evaluarea relevă că Republica Moldova nu este expusă în mod direct, într-o măsură semnificativă, riscurilor de finanțare a proliferării armelor de distrugere în masă. Republica Moldova nu deține programe naționale de dezvoltare a armelor de distrugere în masă și nu reprezintă un producător major de produse strategice sau tehnologii sensibile. Totodată, în perioada analizată nu au fost identificate cazuri confirmate de finanțare a proliferării și nici relații financiare directe semnificative cu jurisdicțiile aflate în centrul regimurilor internaționale de sancțiuni privind proliferarea.
Cu toate acestea, evaluarea constată că principalele riscuri pentru Republica Moldova sunt de natură indirectă și transfrontalieră. Acestea rezultă din integrarea țării în circuitul financiar și comercial internațional, din fluxurile transfrontaliere de fonduri și bunuri, din activitățile de comerț, transport și tranzit, precum și din posibilitatea utilizării infrastructurii financiare, comerciale, corporative și logistice naționale ca element intermediar în cadrul unor scheme transnaționale complexe.
O constatare importantă a evaluării este că lipsa unei legături directe cu o persoană, entitate sau jurisdicție supusă sancțiunilor nu exclude existența unui risc de finanțare a proliferării. Tipologiile analizate demonstrează că schemele de evitare a sancțiunilor pot implica jurisdicții terțe, companii-paravan, intermediari financiari și comerciali, persoane interpuse, structuri corporative complexe și lanțuri succesive de tranzacții. Aceste mecanisme pot fi utilizate pentru disimularea beneficiarului efectiv, a utilizatorului final, a destinației bunurilor sau a scopului economic real al operațiunilor.
Evaluarea evidențiază, de asemenea, evoluția continuă a tipologiilor și apariția unor riscuri emergente, inclusiv cele asociate activelor virtuale, mecanismelor alternative de transfer al valorii, utilizării tehnologiilor moderne pentru disimularea identității, precum și activităților desfășurate la distanță. Caracterul transfrontalier și tehnologic al acestor mecanisme poate complica identificarea originii și traseului fondurilor, a beneficiarului final și a legăturilor dintre persoanele implicate.
Totodată, evaluarea relevă existența în Republica Moldova a unui cadru normativ și instituțional relevant pentru prevenirea și combaterea finanțării proliferării, inclusiv mecanisme privind aplicarea sancțiunilor financiare specifice, supravegherea și controlul, verificarea beneficiarilor efectivi, controlul comerțului cu mărfuri strategice, screening-ul și cooperarea interinstituțională și internațională.
Analiza eficacității acestor mecanisme arată că, în majoritatea domeniilor evaluate, măsurile de prevenire și control existente contribuie semnificativ la diminuarea riscurilor identificate, astfel încât nivelurile de risc rezidual sunt predominant scăzute sau scăzute spre mediu. O atenție sporită este necesară în ceea ce privește riscurile emergente și domeniile aflate într-o evoluție tehnologică rapidă.
În același timp, evaluarea a identificat și domenii în care mecanismele naționale necesită consolidare. Printre acestea se numără dezvoltarea și aplicarea uniformă a procedurilor operaționale la nivelul autorităților competente, elaborarea unor acte normative secundare și ghiduri specializate, îmbunătățirea capacităților de identificare a schemelor complexe și indirecte și consolidarea schimbului de informații și a cooperării interinstituționale.
Un alt aspect important îl constituie dezvoltarea capacităților profesionale și creșterea nivelului de conștientizare. Evaluarea indică necesitatea unei abordări mai coerente și uniforme în domeniul instruirii, atât pentru autoritățile publice, cât și private, inclusiv prin organizarea periodică a instruirilor specializate și elaborarea unor ghiduri, indicatori de risc și materiale metodologice dedicate.
În urma analizei amenințărilor, vulnerabilităților și eficacității măsurilor de diminuare existente, nivelul general al riscului rezidual aferent finanțării proliferării armelor de distrugere în masă în Republica Moldova este apreciat ca fiind scăzut.
Această concluzie nu presupune însă absența riscurilor. Caracterul transnațional al fenomenului, evoluția continuă a mecanismelor de evitare a sancțiunilor și dezvoltarea noilor tehnologii impun monitorizarea permanentă a riscurilor și adaptarea continuă a mecanismelor naționale de prevenire, detectare și răspuns.
[bookmark: _GoBack]În acest sens, rezultatele evaluării vor constitui o bază pentru orientarea măsurilor viitoare de diminuare a riscurilor, consolidarea cadrului normativ și instituțional, dezvoltarea capacităților instituționale și intensificarea cooperării interinstituționale și internaționale. Prioritatea pentru perioada următoare este menținerea unui sistem național capabil să identifice nu doar expunerile directe, ci și riscurile indirecte, emergente și schemele complexe de evitare a sancțiunilor, în concordanță cu evoluția standardelor și tipologiilor internaționale.

